Kære [borgerens navn]

Du er netop blevet henvist til TeleKOL-tilbuddet, og derfor modtager du dette informationsbrev.

Din læge har vurderet, at du kunne have gavn af et nyt tilbud til borgere med KOL.

Formålet med TeleKOL er at give dig en tryggere hverdag og at gøre dig i stand til bedre at forstå din sygdom og dine symptomer.

Ved opstart af tilbuddet vil du blive kontaktet af en sygeplejerske. Sygeplejersken vil hjælpe dig godt i gang med TeleKOL.

I tilfælde af pludselig forværring af dine symptomer i forbindelse med KOL, SKAL du fortsat kontakte din egen læge eller lungeafdelingen, hvis du er tilknyttet hospitalet.

TeleKOL er et nyt tilbud, der kan tilpasses din situation

TeleKOL er et supplement til din nuværende behandling hos din egen læge eller på sygehuset. TeleKOL giver dig muligheden for selv at måle og følge med i udviklingen af din sygdom. Det vil gøre, at du bedre kan forstå og håndtere din situation.

Du er ikke alene med din sygdom. Du er i kontakt med sygeplejersken fra kommunen eller sygehuset, der løbende følger dit sygdomsforløb. Du lærer at håndtere din KOL-sygdom bedre, fordi du sammen med sygeplejersken får et fælles overblik. Det giver tryghed for dig – og dine pårørende.

Tilbuddet giver dig større fleksibilitet og tryghed, da alle målinger og eventuelle samtaler/kontrol kan klares fra dit eget hjem, eller hvor du nu befinder dig. Du skal derfor ikke bekymre dig om transport.

På Borgere og pårørende | Fælleskommunalt Sundhedssekretariat (faelleskommunalsundhed.dk), kan du høre mere om TeleKOL, samt oplevelsen for eksempelvis Bjarne (KOL-patient) og hans kone Kis.

TeleKOL støtter dig i at forstå og håndtere din sygdom bedre

Når du tilknyttes TeleKOL, modtager du en tablet og måleudstyr, og hvis du ikke har en badevægt, så får du også det. Det er vigtigt, at du bliver tryg ved udstyret, for det vil blive en vigtig del af din hverdag, så længe du ønsker at benytte tilbuddet. Du får selvfølgelig en grundig oplæring heri, og du kan altid komme i kontakt med nogle, der kan hjælpe dig, hvis der opstår tekniske problemer.

Inddrag dine pårørende

Det bliver nemmere at involvere dine pårørende på dine præmisser og få en fælles forståelse af din sygdom, og hvad TeleKOL kan gøre for din og jeres hverdag.

TeleKOL skal gerne være et hjælpende tilbud, som giver dig større tryghed, ro og bedre kontrol over din sygdom.

Vi glæder os til at møde dig, og vi vil gøre vores bedste for at hjælpe dig til at få en god og tryg hverdag med KOL.